寄題吳漢英玩芳亭
作者：樓鑰
朝代：宋

paragraphs: 吳侯奕奕天分高，歷記萬卷無差毫。
青雲垂上忽歸去，年來益收湖海豪。
志同三閭時則異，玩此芳物亭之臯。
視彼顦顇亦何苦，鼻間栩栩忘鬰陶。
詩文滿軸寄海嶠，靈均細論無乃勞。
與君齊年況同袍，祇今衡門沒蓬蒿。
有芳可玩便自適，草間野卉時一遭。
蘺芷辛夷蘭杜若，未暇一一追離騷。